Predkladacia správa

Plnenie úloh z východiskových materiálov, ktorými bola “Koncepcia služby hraničnej a cudzineckej polície v perspektíve zapojenia Slovenskej republiky medzi štáty Schengenskej dohody – ochrana vonkajšej štátnej hranice Európskej únie a realizačný projekt koncepcie”, ako aj “Projekt profesionalizácie ochrany štátnej hranice”, je ohraničená do konca roku 2002.

	Nakoľko v roku 2001 boli kandidátske krajiny vyzvané, aby čím skôr vypracovali svoje schengenské akčné plány vyplynula pre službu hraničnej a službu cudzineckej polície úloha, ktorá sa prakticky odrazila v uznesení vlády Slovenskej republiky č. 40 zo dňa 16. januára 2002 k návrhu Plánu práce vlády Slovenskej republiky na rok 2002 a ministrovi vnútra Slovenskej republiky bola uložená úloha vypracovať “Stratégiu dobudovania ochrany štátnej hranice schengenského typu”. 

	Na základe uvedeného, s cieľom zefektívnenia a skvalitnenia činnosti a určenia smerovania služby hraničnej a služby cudzineckej polície bola spracovaná predmetná stratégia. Všetky priority stanovené v jednotlivých etapách implementácie, t.j. do roku 2003, do roku 2006 a s výhľadom do roku 2010 sú pre činnosť služby hraničnej a služby cudzineckej polície charakteristické plnením úloh, ktoré vznikajú na základe vývoja bezpečnostnej situácie pri ochrane štátnej hranice a potreby jej riešenia, plnením požiadaviek Európskej únie v oblasti ochrany vonkajšej štátnej hranice, medzinárodnej spolupráce hraničných orgánov, migrácie a readmisie ku vstupu Slovenskej republiky do Európskej únie, ako aj plnením požiadaviek, ktoré sú spojené so vstupom Slovenskej republiky do schengenského priestoru.

	V súvislosti s materiálno - technickým zabezpečením a personálnym zabezpečením predmetnej stratégie je potrebné zdôrazniť nevyhnutnosť investícií za účelom dosiahnutia primeraných štandardov, ktoré sú špecifikované a vyčíslené v záverečnej časti stratégie.

Obsahom uvedeného materiálu sú opatrenia v oblasti legislatívnej, personálnej, ekonomickej a materiálno – technickej, ktorých cieľom je dobudovanie štátnej hranice s Ukrajinou a medzinárodných letísk tak, aby spĺňali požadované schengenské štandardy ku dňu vstupu do Európskej únie.

V druhom bode materiálu sú spracované základné ciele dobudovania ochrany štátnej hranice schengenského typu, ktoré vyplývajú z vývoja bezpečnostnej situácie na území Slovenskej republiky v súvislosti s legálnymi a nelegálnymi migračnými prúdmi a cezhraničnou trestnou činnosťou. Na druhej strane stanovené ciele vychádzajú i zo záväzkov Slovenskej republiky pri implementácii príslušného acquis communautaire v rámci integračného procesu. 

	V treťom bode je spracovaný dosiahnutý stupeň implementácie schengenského acquis pri splnení úloh “Koncepcie služby hraničnej a cudzineckej polície v perspektíve zapojenia medzi štáty schengenskej dohody – ochrana vonkajšej hranice Európskej únie”.
Priority ďalšej implementácie schengenského acquis vo vzťahu k zaisteniu pripravenosti Slovenskej republiky k dátumu vstupu do Európskej únie a k dátumu vstupu medzi krajiny Schengenskej dohody sú uvedené v štvrtom bode materiálu a sú rozdelené do troch časových úsekov na krátkodobé, strednodobé a dlhodobé priority. 

Obsahom prílohy č. 1 je definícia úloh v oblasti implementácie, ktorá sa týka nasledovných okruhov: oblasť legislatívy, oblasť tvorby a doplnenia administratívnych štruktúr, oblasť logistiky a oblasť vzdelávania a výcviku policajtov. V prílohe č. 2 je uvedený prehľad o skutočnom a požadovanom stave materiálu a techniky podľa jednotlivých oddelení hraničnej kontroly. V prílohe č. 3 je uvedená kategorizácia oddelení hraničnej kontroly vysokého, stredného a nízkeho rizika a príloha č. 4 zobrazuje požadovaný nárast policajtov na oddeleniach hraničnej kontroly dislokovaných na štátnej hranici s Ukrajinou podľa odporúčaní komisárov Európskej únie.

	Návrh stratégie bol predložený na medzirezortné pripomienkové konanie. Predkladateľ akceptoval zásadné pripomienky Ministerstva financií Slovenskej republiky a finančné náklady budú pokryté v rámci limitov výdavkov rozpočtovej kapitoly Ministerstva vnútra Slovenskej republiky na príslušný rozpočtový rok. Po vyhodnotení pripomienkového konania možno konštatovať, že materiál je predkladaný vláde Slovenskej republiky bez rozporov. 

P R Í L O H Y